Document ID: 32014R0400

REGULAMENTUL DE PUNERE ÎN APLICARE (UE) NR. 400/2014 AL COMISIEI
din 22 aprilie 2014
privind un program de control multianual și coordonat al Uniunii pentru 2015, 2016 și 2017 de asigurare a respectării limitelor maxime de reziduuri de pesticide și de evaluare a expunerii consumatorilor la reziduurile de pesticide din și de pe alimentele de origine vegetală și animală
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 29 alineatul (2),
întrucât:
(1)
Prin Regulamentul (CE) nr. 1213/2008 al Comisiei (2) s-a instituit un prim program comunitar multianual și coordonat, care vizează anii 2009, 2010 și 2011. Programul respectiv a continuat în temeiul unor regulamente succesive ale Comisiei. Cel mai recent dintre acestea a fost Regulamentul (UE) nr. 788/2012 al Comisiei (3).
(2)
Treizeci până la patruzeci de produse alimentare reprezintă componentele principale ale alimentației din cadrul Uniunii. Deoarece modelul de utilizare a pesticidelor prezintă modificări semnificative pe parcursul unei perioade de trei ani, pesticidele din respectivele produse alimentare ar trebui monitorizate pe parcursul unei serii de cicluri de câte trei ani, pentru a permite evaluarea expunerii consumatorului și a aplicării legislației Uniunii.
(3)
Pe baza unei distribuții de probabilitate binominală, se poate calcula faptul că analizarea a 654 de probe permite detectarea, cu o certitudine mai mare de 99 %, a unei probe care conține reziduuri de pesticide peste limita de cuantificare (LC), cu condiția ca cel puțin 1 % dintre produse să conțină reziduuri peste limita respectivă (4). Prelevarea acestor probe ar trebui să se repartizeze între statele membre în funcție de numărul de locuitori, cu cel puțin 12 probe pe produs și pe an.
(4)
Au fost luate în considerare și rezultatele analizelor provenite de la programele oficiale anterioare de control ale Uniunii pentru a se asigura faptul că seria de pesticide vizată de programul de control este reprezentativă pentru pesticidele utilizate.
(5)
Ghidul cu privire la „Procedurile analitice de control al calității și de validare pentru analiza reziduurilor de pesticide din alimente și din hrana pentru animale” (Analytical quality control and validation procedures for pesticide residues analysis in food and feed) este publicat pe site-ul internet al Comisiei (5).
(6)
În cazul în care definiția unui reziduu al unui pesticid include alte substanțe active, metaboliți sau produși de descompunere sau de reacție, compușii respectivi ar trebui raportați separat, atunci când aceștia sunt analizați individual.
(7)
Statele membre, Comisia și Autoritatea Europeană pentru Siguranța Alimentară au convenit asupra măsurilor de punere în aplicare referitoare la transmiterea de informații de către statele membre, cum ar fi Standard Sample Description - SSD (descrierea-tip a probelor) (6) (7) pentru transmiterea rezultatelor analizei reziduurilor de pesticide.
(8)
Cu privire la procedurile de prelevare a probelor, ar trebui să se aplice Directiva 2002/63/CE a Comisiei (8), care cuprinde metodele de prelevare a probelor și procedurile recomandate de către Comisia Codex Alimentarius.
(9)
Este necesară evaluarea respectării limitelor maxime de reziduuri în ceea ce privește alimentele pentru copii, stabilite la articolul 10 din Directiva 2006/141/CE a Comisiei privind formulele de început și formulele de continuare ale preparatelor pentru sugari, respectiv ale preparatelor pentru copii de vârstă mică (9) și la articolul 7 din Directiva 2006/125/CE a Comisiei privind preparatele pe bază de cereale și alimentele pentru copii destinate sugarilor și copiilor de vârstă mică (10), ținându-se cont numai de definițiile reziduurilor astfel cum sunt stabilite în Regulamentul (CE) nr. 396/2005.
(10)
În ceea ce privește metoda aplicată pentru identificarea reziduurilor individuale, statele membre își pot îndeplini obligațiile în materie de analiză recurgând la laboratoarele oficiale care dispun deja de metodele validate necesare.
(11)
Statele membre ar trebui să prezinte, în fiecare an, până la 31 august, informațiile referitoare la anul calendaristic anterior.
(12)
Pentru a se evita orice confuzie cauzată de o suprapunere între programe multianuale consecutive, Regulamentul (UE) nr. 788/2012 ar trebui abrogat din motive de securitate juridică. Cu toate acestea, el ar trebui să se aplice în continuare pentru probele prelevate în 2013 și 2014.
(13)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Pe parcursul anilor 2015, 2016 și 2017, statele membre prelevă și analizează probe pentru combinațiile de pesticide/produse, prevăzute în anexa I.
Numărul de probe din fiecare produs, inclusiv din cele pentru copii și copii mici și produse originare din agricultura ecologică este stabilit în anexa II.
Articolul 2
(1) Lotul din care se vor preleva probe se alege aleatoriu.
Procedura de prelevare a probelor, inclusiv numărul de unități, se conformează Directivei 2002/63/CE.
(2) Toate probele, inclusiv cele din alimentele destinate sugarilor și copiilor mici, se analizează pentru pesticidele enumerate în anexa I în conformitate cu definițiile reziduurilor stabilite în Regulamentul (CE) nr. 396/2005.
(3) Pentru produsele alimentare destinate sugarilor și copiilor de vârstă mică, probele sunt evaluate pe produsele prezentate drept gata pentru consum sau reconstituite potrivit instrucțiunilor producătorilor, luând în considerare CMR-urile stabilite în Directivele 2006/125/CE și 2006/141/CE. În cazul în care astfel de produse alimentare pot fi consumate atât în starea în care sunt comercializate, cât și în stare reconstituită, rezultatele vor fi raportate cu privire la produs astfel cum este comercializat fără a fi reconstituit.
Articolul 3
Statele membre prezintă rezultatele analizelor probelor testate în 2015, 2016 și 2017 până la 31 august 2016, 2017 și, respectiv, 2018. Rezultatele respective sunt prezentate în conformitate cu Standard Sample Description (SSD).
În cazurile în care definiția reziduului de pesticid include mai mult de un compus (substanță activă, metabolit și/sau produs de degradare sau de reacție), statele membre raportează rezultatele analizelor în conformitate cu definiția completă a reziduului. În plus, rezultatele pentru toate substanțele de analizat menționate în definiția reziduului se prezintă separat, în măsura în care acestea sunt analizate în mod individual.
Articolul 4
Regulamentul (UE) nr. 788/2012 se abrogă.
Cu toate acestea, el se aplică în continuare pentru probele analizate în 2013 și 2014.
Articolul 5
Prezentul regulament intră în vigoare la 1 ianuarie 2015.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 aprilie 2014.

Labels: 0
17
19
6